Kondela

KONDELA je slovenská rodinná firma, ktorá sa venuje predaju nábytku a bytových doplnkov. Svoje sídlo má v Nižnej na Orave a zamestnáva približne 280 ľudí.

V roku 2021 prešla úplným rebrandingom a spustila svoju prvú televíznu kampaň s maskotom v podobe ružovej krabice.

Vedenie 
Vo vedení sú jej zakladatelia manželia Aneta a Miloš Kondelovci, na manažérskych pozíciách sú aj členovia rodiny: syn Miloš Kondela ml., dcéra Veronika Ferulíková a jej manžel Filip Ferulík. Obchodným riaditeľom je Martin Šúty.

Sortiment 
Spoločnosť Kondela sa zaoberá predajom nábytku, bytových doplnkov, chovateľských a záhradných potrieb. Ich tovar pochádza od viac ako 250 dodávateľov z celého sveta, napríklad z Česka, Bulharska, Egypta, Malajzie, Číny, ale aj z Dánska a Lichtenštajnska. Najväčší dodávateľ je zo Slovenska. Okolo 20% z portfólia sú ich vlastné modely, ktoré sa vyrábajú v Európe alebo v Číne.

Predajne a logistika 
Prvé predajne otvorili v Trstenej a v Dolnom Kubíne. Postupne pribúdali ďalšie a v roku 2023 mala spoločnosť na Slovensku 15 kamenných predajní.

Logistika 
Spoločnosť disponuje vlastnou logistikou, ktorá zahŕňa približne 80 vozidiel na donášku tovaru zákazníkom a dva sklady v Nižnej na Orave a v Martine s rozlohou 25 tisíc m² na každý sklad, čo predstavuje rozlohu 8 futbalových ihrísk. V roku 2023 predstavili možnosť ekologickej dopravy.

História 
 1988: Manželia Aneta a Miloš Kondelovci začali podnikať a v Tvrdošíne si otvorili stánok s rýchlym občerstvením. Po Nežnej revolúcii sa preorientovali z gastronómie na podnikanie v nábytkárskom priemysle.
 1991: Zavedenie obchodného mena Miloš Kondela TEMPO a otvorenie prvých kamenných predajní v Trstenej a Dolnom Kubíne.
 2003: Vznik obchodnej spoločnosti TEMPO KONDELA, s.r.o., ktorá prevádzkovala predajne v 11. mestách na Slovensku.
 2006: Rozšírenie pôsobenia do Česka.
 2010: Spustenie e-shopu. 
 2016: Rozšírenie pôsobnosti do Maďarska a spustenie nového veľkoobchodného e-shopu.
 2018: Rozšírenie pôsobenia o Rumunsko, kde bolo vytvorené logistické centrum.
 2020: Spustenie e-shopov pre maloobchodných zákazníkov v Rumunsku a Maďarsku.
 2021: Vstup na slovínsky trh a kompletný rebranding na všetkých trhoch, zjednocujúci komunikáciu s veľkoobchodnými a maloobchodnými partnermi pod hlavičkou značky Kondela.

Spoločenská zodpovednosť 
V súvislosti s Ruskou inváziou na Ukrajine vo februári 2022 sa spoločnosť KONDELA rozhodla pomôcť prichádzajúcim utečencom z Ukrajiny. Vo svojich administratívnych priestoroch v Nižnej ponúkli bezpečný úkryt pre viac ako 20 ľudí. Vo svojich priestoroch v Martine za pomoci dobrovoľníkov z projektu Camp Žilina poskytli ubytovanie stovkám Ukrajincov. Okrem toho darovali 1000 postelí pre jednotlivcov alebo organizácie, ktoré poskytli ubytovanie ľuďom utekajúcim pred vojnou. Po vyplnení formulára firma poslala požadované množstvo postelí priamo na zadanú adresu. Projekt pomoci utečencom z Ukrajiny dostal pomenovanie „Kondela pomáha“.

Ocenenia

2020 
ShopRoku 2020, víťaz v kategórii Cena popularity: Dom a záhrada
ShopRoku 2020, víťaz v kategórii Cena kvality: Nábytok
ShopRoku 2020, finalista v kategórii Cena kvality: Dom a záhrada

2021 
ShopRoku 2021, víťaz v kategórii Cena popularity: Dom a záhrada
ShopRoku 2021, víťaz v kategórii Cena kvality: Nábytok
EY Podnikateľ roka 2021, finalista národného kola
Diamanty slovenského biznisu, 2. miesto

2022 
ShopRoku 2022, víťaz v kategórii Cena popularity: Dom a záhrada
ShopRoku 2022, víťaz v kategórii Cena kvality: Nábytok
Forbes rebríček 30 pod 30: Miloš Kondela ml.
Forbes rebríček Top slovenské podnikateľky 2022: Aneta Kondelová

2023 

 Forbes rebríček Top ženy 2023: Aneta Kondelová

Referencie

Externé odkazy 
 Stránky spoločnosti

Podniky na Slovensku
Rodinné podniky
Nábytok